da en en en fr de da id da nb da da da da da da nb nb da de en en
Lørdag d. 3. maj 2014 kl. 16:32 af Henrik Pfaff
Det var dog ikke den eneste debut, der fandt i denne kamp. Martin Søegaard havde nemlig efter omkring 10 års pause fået lysten igen og fundet tøj og bat frem fra gemmerne. Dette betød samtidig, at man formentlig for første gang i dansk old boys-crickets historie kunne opleve, at far og søn spillede på samme hold.
Det var nok også dette, der fik den 'gamle' hest af stalden (han har skam 2 ægte af slagsen) kombineret med far Flemmings opfordring til at kunne opleve dette, inden han selv trækker sig tilbage og nyder sit otium fra sidelinjen, da visse uhyre vigtige jobs for holdet såsom reserve, dommer, regnskabsfører, fotograf og referent venter i kulissen.
Alt var stort set som det plejer op til kampstarten. Vejret var blevet noget køligere efter en periode med skønt varmt og solrigt vejr, men i stedet for det sædvanlige regnvejr skinnede solen pænt, hvilket holdt temperaturen oppe over frysepunktet. Efter at have fået talt overs-antallet ned til 20 pr. hold, lykkedes på forunderlig vis Morten Petersson at tabe (!) lodtrækningen og blev sendt i marken, hvilket vi nok ikke skulle være så utilfredse med, da man kunne forudse, at temperaturen senere på aftenen ville falde til et ubehageligt lavt niveau.
Flemming (1 for 9) og Jan Overgaard (0 for 22) blev sat til at åbne med den nye bold, hvor Flemming sædvanen tro fik den til svinge lidt for meget ned på legsiden til adskillige udenoms. Jan havde tilsyneladende ikke disse problemer og kunne med rimelig fart og retning være med til at holde deres score nede på et acceptabelt niveau. Afløserne Allan Majgaard (1 for 37) og Søren Vestergaard (1 for 22) gjorde det fornuftigt, selv om Allan måske nok blev en smule for dyr. Afslutningsvis blev der 2 overs til debutanten Martin (0 for 9), der selv efter det lange fravær og uden træning ikke havde problemer med hverken fart eller retning. 111 for 3 blev det til, hvilket lignede en ganske overkommelig score.
Forrest gik nu Te Captain Morten (28*) og Jim Moniz (28*) med friske slag (det blev til 1 sekser - fra Jim - og 6 firere), og d'herrer lagde hermed en solid bund til de næste to, nemlig Allan (30*) og Jan (15). Det at Jan mistede sit gærde betød, at Martin (0*) også fik gærdedebut, men den blev særdeles kort, da Allan på den efterfølgende bold ganske usolidarisk og egoistisk hamrede bolden fremover til en temmelig stor sekser, hvorefter kampen hermed var forbi med Martin stående i den anden ende uden at have modtaget ene eneste bold! Udenfor ventede Søren, Niels Pedersen, der efter eget udsagn havde leveret en helt igennem uangribelig og perfekt indsats, samt Flemming, der havde påtaget sig dommerrollen i Per Kyhes fravær. 113 blev det til, og hermed var årets første sejr i hus på denne lidt kølige forårsdag i det grønne.
Herefter ventede det efterhånden berømte varme bad, selv om bruserne ligesom visse af De Gamle efterhånden er noget forkalkede, men det kunne ikke lægge nogen form for dæmper på spillerne, der faktisk kun havde tankerne rettet et sted hen, nemlig mod baren, hvor Martin var vært for en omgang dejligt øl fra hanerne i fadølsanlægget.
KB/Soraner 111 for 3 på 20 overs
Svanholm 113 for 1 på 12.4 overs
Fra en glad og stolt far samt referent